રણધિરે વધુમાં કહ્યું હતું કે આગ લાગવાને કારણે કપૂર પરિવારની અનેક એન્ટિક વસ્તુઓ પણ બળી ગઈ હતી. આગ લાગ્યા બાદ કપૂર પરિવાર માટે આ સ્ટુડિયોનું બીજીવાર બાંધકામ કરવું ઘણું જ મુશ્કેલ બની ગયું હતું. આ સ્ટુડિયો વેચાવાનું અન્ય એક કારણ એ પણ છે કે આટલી દૂર હવે કોઈ શૂટિંગ માટે આવતું નથી. હવે અંધેરી, ગોરેગાંવની આસપાસના લોકેશનમાં જ શૂટિંગ થાય છે. તો કેટલાંક મીડિયા રિપોર્ટ્સ પ્રમાણે, રીષિ કપૂરે એમ કહ્યું હતું કે ભવિષ્યમાં બાળકોની વચ્ચે સંપત્તિને લઈને કાનૂની જંગ ના થાય તે માટે આ નિર્ણય લેવામાં આવ્યો છે. છેલ્લાં કેટલાંય વર્ષોથી સ્ટુડિયોમાં ફિલ્મ્સનું શૂટિંગ ઘણું જ ઓછું થઈ ગયું છે. કેટલીક સીરિયલ્સ તથા જાહેરાતોના શૂટિંગ થાય છે. જોકે, હવે સ્ટુડિયોને ખર્ચ કાઢવો પણ મુશ્કેલ થઈ રહ્યો છે. રીષિ કપૂરે કહ્યું હતું કે તે સ્ટુડિયો વેચાવાથી દુઃખી છે પરંતુ રિનોવેટ કરાવવો ઘણો જ મુશ્કેલ છે. આર્થિક રીતે આનું સમારકામ કરાવવામાં આવે તે યોગ્ય નિર્ણય પણ નથી. ચેમ્બુરમાં આવેલો આ સ્ટુડિયો રાજ કપૂરના નિધન બાદ રણધિર કપૂર સંભાળતો હતો. 'પ્રેમગંથ'નું શૂટિંગ પણ અહીંયા કરવામાં આવ્યું હતું.